3. การประกอบธุรกิจของแต่ละสายผลิตภัณฑ์

3.1 ลักษณะของผลิตภัณฑ์

บริษัทฯ และบริษัทย่อยเป็นผู้ผลิตและจำหน่ายผลิตภัณฑ์เหล็กประเภทต่างๆ ซึ่งสามารถแบ่งได้เป็น 4
ประเภทหลักๆ ดังนี้ 1.) กลุ่มผลิตภัณฑ์เหล็กเส้นและเหล็กเส้นข้ออ้อย 2.)
กลุ่มผลิตภัณฑ์เหล็กเส้นข้ออ้อยชนิดเกลียวรับแรงดึงสูง 3.) กลุ่มผลิตภัณฑ์เหล็กเพลา และ 4.)
กลุ่มผลิตภัณฑ์เหล็กรูปพรรณ

1. ผลิตภัณฑ์เหล็กเส้นและเหล็กเส้นข้ออ้อย (Round Bar and Deformed Bar)

กลุ่มบริษัทฯ ผลิตและจำหน่ายเหล็กเส้นกลม (Round Bar) ตามมาตรฐานอุตสาหกรรม
โดยมีขนาดของเส้นผ่านศูนย์กลาง 6 - 40 มม. ความยาว 10 - 12 เมตร ที่ชั้นคุณภาพ SR 24
และเหล็กเส้นข้ออ้อย (Deformed Bar) ขนาดเส้นผ่านศูนย์กลาง 10 - 63.5 มม. ความยาว
10 - 12 เมตร ที่ชั้นคุณภาพ SD 30 SD 40 และ SD 50
โดยเหล็กแต่ละชั้นคุณภาพจะมีความแตกต่างกันในส่วนประกอบทางเคมีและคุณสมบัติทางกล
ซึ่งได้ผ่านการรับรองคุณภาพมาตรฐานจากอุตสาหกรรมทั้งภายในและต่างประเทศ
และสามารถนำไปใช้ในงานก่อสร้างได้ตามคุณลักษณะและคุณภาพที่ลูกค้าต้องการ

[] ในส่วนของผลิตภัณฑ์เหล็กเส้นเสริมคอนกรีตของกลุ่มบริษัทฯ
ซึ่งจัดเป็นวัสดุสำคัญในโครงสร้างคอนกรีตทุกชนิด
การใช้งานของเหล็กเส้นเสริมคอนกรีตประเภทและขนาดต่างๆ
จะขึ้นอยู่กับแบบและโครงสร้างของสิ่งปลูกสร้างนั้นๆ ซึ่งกลุ่มบริษัทฯ
สามารถตอบสนองความต้องการของการก่อสร้างได้ครอบคลุมทุกประเภทด้วยผลิตภัณฑ์อันหลากหลายจากเครื่องจักรอันทันสมัย
ทำให้สามารถตอบสนองความต้องการของลูกค้าได้ในทุกระดับ

นอกจากผลิตภัณฑ์เหล็กเส้นดังกล่าว กลุ่มบริษัทฯ ยังได้ผลิต เหล็กเส้นข้ออ้อยชนิดเกลียว ภายใต้ชื่อ
One
Barซึ่งเป็นนวัตกรรมล่าสุดของเหล็กเส้นข้ออ้อยที่ได้รับการพัฒนาขึ้นเพื่อแก้ปัญหาการต่อเหล็กด้วยการเชื่อมทาบแบบดั้งเดิม
เหล็กเส้นข้ออ้อยชนิดเกลียว หรือ One Bar ผ่านการผลิตด้วยกระบวนการรีดร้อน
โดยบั้งข้ออ้อยให้มีลักษณะเป็นเกลียวเพื่อให้สามารถต่อเหล็กได้ตลอดทั้งเส้น
ซึ่งจะสร้างความแข็งแรงให้แก่จุดเชื่อมต่อของเหล็กเส้นมากกว่าการกัดเกลียวบนเนื้อเหล็กหรือการเชื่อมทาบซึ่งเป็นวิธีการที่ทำให้สิ้นเปลืองเหล็กจำนวนมาก
นอกจากนี้ การใช้ One Bar ยังจะช่วยประหยัดเวลาและลดต้นทุนในการก่อสร้างได้อีกด้วย
โดยสามารถใช้แทนเหล็กเส้นข้ออ้อยทั่วไป ทั้งนี้ เหล็กเส้นข้ออ้อยของกลุ่มบริษัทฯ มีให้เลือกที่ 2
ระดับชั้นคุณภาพ คือ SD 40 และ SD 50 ก่อสร้างได้ตามมาตรฐาน มอก. 24-2548

2. กลุ่มผลิตภัณฑ์เหล็กเส้นข้ออ้อยชนิดเกลียวรับแรงดึงสูง (High Tensile Thread Steel
Bar)

กลุ่มบริษัทฯ สามารถผลิตเหล็กเส้นข้ออ้อยชนิดเกลียวรับแรงดึงสูงได้ตามมาตรฐานสากล ASTMA
722 ISO 6934-5
เพื่อใช้ในงานก่อสร้างขนาดใหญ่และงานทางธรณีวิทยาที่ต้องการความแข็งแรงและสามารถรับแรงดึงสูงได้มากเป็นพิเศษ
[]รวมถึงการก่อสร้างอาคารที่ต้องการการป้องกันแผ่นดินไหว

เหล็กเส้นข้ออ้อยชนิดเกลียวรับแรงดึงสูง มีลักษณะเป็นเหล็กเส้นข้ออ้อยชนิดเกลียวตลอดทั้งเส้น
สามารถต่อกันได้ด้วยข้อต่อที่ผลิตขึ้นโดยเฉพาะ (Coupler)
เช่นเดียวกับเหล็กเส้นข้ออ้อยชนิดเกลียว (One Bar)
โดยผลิตภัณฑ์ดังกล่าวสามารถรองรับน้ำหนักและแรงดึงสูง
จึงเหมาะสำหรับงานก่อสร้างขนาดใหญ่ที่ต้องการรับแรงดึงสูงเป็นพิเศษกว่างานก่อสร้างทั่วไป เช่น
งานก่อสร้างรถไฟฟ้า สะพาน อุโมงค์ ท่าเรือน้ำลึก เขื่อนกักเก็บน้ำ เป็นต้น โดยปัจจุบันกลุ่มบริษัทฯ
เป็นผู้ผลิตเหล็กเส้นข้ออ้อยชนิดเกลียวรับแรงดึงสูงเพียงรายเดียวในประเทศที่สามารถผลิตเหล็กดังกล่าวได้ตามมาตรฐานสากล

3. กลุ่มผลิตภัณฑ์เหล็กเพลา (Rolled Steel)

เหล็กเพลา คือ เหล็กคุณภาพสูงที่ผ่านกระบวนการรีดร้อนและดึงเย็น มีรูปร่างหลายลักษณะ ทั้งกลม
เหลี่ยม และแบน ใช้สำหรับการผลิตชิ้นส่วนและอะไหล่เครื่องจักรกลทางการเกษตร
อุตสาหกรรมยานยนต์ และอุตสาหกรรมเฟอร์นิเจอร์ กลุ่มผลิตภัณฑ์เหล็กเพลาประกอบด้วย

3.1 เหล็กเพลาดำ เป็นเหล็กที่ผ่านกระบวนการรีดร้อน
สามารถนำไปใช้เป็นวัตถุดิบในการขึ้นรูปร้อนเพื่อผลิตชิ้นส่วนเครื่องจักร
หรือนำไปกลึงให้เป็นรูปร่างตามความต้องการ เหล็กเพลาดำมีรูปร่างหลายแบบ ทั้งกลม เหลี่ยม
และแบน โดยเหล็กเพลาดำชนิดกลมมีขนาดเส้นผ่านศูนย์กลางตั้งแต่ 12-50 มม.
ชนิดเหลี่ยมมีลักษณะเป็นสี่เหลี่ยมจัตุรัส ขนาด 0.500 นิ้ว 0.625 นิ้ว และ 0.750 นิ้ว
ส่วนชนิดแบนมีลักษณะเป็นสี่เหลี่ยมผืนผ้า
มีหลายขนาดตามความต้องการของลูกค้าโดยมีชั้นคุณภาพและมาตรฐานเช่นเดียวกับเหล็กเหลี่ยม

[] 3.2 เหล็กเพลาขาว เป็นการนำเหล็กเพลาดำกลมมาดึงเย็น (Cold Drawn)
จนได้เหล็กเพลาสีขาวกลม เพื่อเพิ่มความแข็งแรงและให้ผิวเหล็กเรียบสวย มันเงา
สามารถนำไปผลิตเป็นชิ้นส่วนสำเร็จรูปในส่วนประกอบเครื่องจักรและอุปกรณ์
หรือทำเกลียวเพื่อยึดชิ้นส่วนต่างๆ ในเครื่องจักร หรือนำไปกลึงเปลี่ยนรูปร่างตามความต้องการ

4. ผลิตภัณฑ์เหล็กรูปพรรณ (Structural Steel)

บริษัทฯ เป็นผู้ผลิตและจำหน่ายเหล็กรูปพรรณลักษณะต่างๆ อาทิเช่น เหล็กรีดร้อนชนิดม้วน (Hot
Rolled Coil : HRC) เหล็กตัดขนาดต่างๆ พร้อมกันนี้ กลุ่มบริษัทฯ
ยังมีการผลิตเหล็กที่ใช้ในงานโครงสร้างชนิดต่างๆ
ตามมาตรฐานผลิตภัณฑ์อุตสาหกรรมเหล็กโครงสร้างรูปพรรณขึ้นรูปเย็น (มอก.1228-2549)
โดยมีลักษณะผลิตภัณฑ์ดังต่อไปนี้

4.1 เหล็กรีดร้อนชนิดม้วน

กลุ่มบริษัทฯ จำหน่ายเหล็กรีดร้อนชนิดม้วน (Hot Rolled Coil : HRC)
ให้แก่ผู้ค้าส่งเหล็กและลูกค้าที่ประกอบธุรกิจโรงงานเหล็ก
เพื่อนำไปแปรรูปเป็นชิ้นงานเหล็กประเภทต่างๆ ต่อไป อาทิเช่น เหล็กแผ่น เหล็กรูปตัวซี
เหล็กแบนตัด เหล็กโครงสร้างรูปพรรณ เป็นต้น
เหล็กรีดร้อนชนิดม้วนที่นิยมใช้กันโดยทั่วไปมีขนาดความกว้างอยู่ที่ 4 ฟุต และ 5 ฟุต
โดยมีความหนาแตกต่างกันตามประเภทของชิ้นงานเหล็กที่จะนำไปผลิต

4.2 เหล็กตัดขนาดต่างๆ และเหล็กโครงสร้าง

กลุ่มบริษัทฯ รับผลิตและจำหน่ายเหล็กตัดในรูปแบบต่างๆ
ตามความต้องการของลูกค้าด้วยเครื่องจักรที่มีประสิทธิภาพ
โดยกลุ่มผลิตภัณฑ์เหล็กตัดและเหล็กโครงสร้างแบ่งออกเป็น 5 ประเภท ได้แก่

[] 4.2.1 เหล็กม้วนแถบเล็ก (Slitting Coil) เหล็กม้วนแถบเล็ก คือ
การนำเหล็กรีดร้อนชนิดม้วนมาผ่านกระบวนการตัดด้วยเครื่องจักรตามความกว้างที่ลูกค้ากำหนด
โดยบริษัทฯ สามารถตัดเหล็กม้วนแถบเล็กที่มีขนาดหน้ากว้างตั้งแต่ 50 - 500 มม.
เมื่อตัดแล้วจะม้วนกลับคืนเพื่อจำหน่ายแก่ลูกค้า ทั้งนี้
เหล็กม้วนแถบเล็กมักนิยมนำไปแปรรูปเป็นผลิตภัณฑ์เหล็กประเภทอื่นๆ อาทิเช่น เหล็กรูปตัวซี
เหล็กฉาก และท่อเหล็ก เป็นต้น

4.2.2 เหล็กแผ่น (Steel Sheet)
ผลิตภัณฑ์เหล็กแผ่นได้มาจากการนำเหล็กรีดร้อนชนิดม้วนมาคลี่และตัดเป็นแผ่นด้วยเครื่องตัดเหล็ก
(Cutting Machine) ในขนาดความกว้างและความยาวที่แตกต่างกันออกไปตามที่ลูกค้าต้องการ
โดยเหล็กแผ่นที่มีขนาดและรูปร่างตามมาตรฐาน คือ 4 x 8 ฟุต 5 x 10 ฟุต และ 5 x 20 ฟุต
ความหนา 1.2 - 12.00 มม. 2.90 – 12.00 มม. และ 2.90 -12.00 มม. ตามลำดับ
ซึ่งปัจจุบัน ผลิตภัณฑ์เหล็กแผ่นนิยมนำไปใช้ในอุตสาหกรรมแปรรูปผลิตภัณฑ์เหล็ก
รวมถึงอุตสาหกรรมยานยนต์

4.2.3 เหล็กแบนตัด (Flat Plate) เหล็กแบนตัด คือ
การนำเหล็กรีดร้อนมาตัดให้ได้ขนาดและรูปร่างตามที่ลูกค้ากำหนด โดยจะมีความยาวมาตรฐานที่ 6
เมตร และมีขนาดกว้างอยู่ที่ 1 นิ้ว ถึง 36 นิ้ว 44 มม. และ 1100 มม. ที่ความหนา 1.90 ถึง
6 มม. เหล็กแบนตัดสามารถนำไปแปรรูปเป็นผลิตภัณฑ์ได้หลากหลาย อาทิเช่น ตะแกรง ประตูรั้ว
วัสดุตกแต่งภายใน รวมทั้งใช้เป็นวัตถุดิบสำคัญในอุตสาหกรรมต่างๆ เช่น อุตสาหกรรมยานยนต์
การผลิตเฟอร์นิเจอร์ อุตสาหกรรมชิ้นส่วนต่างๆ เป็นต้น

[]

4.2.4 เหล็กรูปตัวซี ( Lip - Channel Steel)
เป็นผลิตภัณฑ์เหล็กซึ่งมีรูปร่างหน้าตัดคล้ายตัวอักษร C ในการผลิตจะนำเหล็กม้วนแถบเล็ก
(Slitting Coil) ที่ตัดตามขนาดมาขึ้นรูปในลักษณะตัวอักษร C
ด้วยเทคโนโลยีการขึ้นรูปเย็นแบบพับและแบบรีด
โดยมีความหนาและความกว้างของปีกแตกต่างกันเพื่อเพิ่มความหลากหลายต่อการใช้งานของลูกค้า
โดยปกตินั้นเหล็กรูปตัวซีจะถูกนำมาใช้ในงานก่อสร้างในส่วนโครงสร้างหลังคาเป็นส่วนใหญ่

4.4.5 ท่อเหล็ก (Steel Pipe) กลุ่มบริษัทฯ ผลิตและจำหน่ายทั้งท่อเหล็กกลม ท่อเหลี่ยม
และท่อแบน โดยทั้ง 3 ชนิดล้วนแล้วแต่เป็นวัสดุสำคัญในอุตสาหกรรมต่างๆ มากมาย
ไม่ว่าจะเป็นอุตสาหกรรมก่อสร้าง อุตสาหกรรมเฟอร์นิเจอร์ หรืออุตสาหกรรมยานยนต์ นอกจากนี้
ยังสามารถนำไปดัดแปลงปรับใช้กับอุตสาหกรรมอื่นๆ ได้อีกหลากหลายตามความต้องการของลูกค้า
ท่อเหล็กทรงกลมมีขนาดเส้นผ่านศูนย์กลางตั้งแต่ 1 นิ้ว ถึง 4 นิ้ว ความหนาตั้งแต่ 1.2 มม. ถึง
3.25 มม. ที่ความยาวมาตรฐาน 6 เมตร ส่วนท่อทรงเหลี่ยมมีขนาด 1 x 1 นิ้ว ถึง 4 x 4 นิ้ว
ความหนาตั้งแต่ 1.2 มม. ถึง 3 มม. ที่ความยาวมาตรฐาน 6 เมตร และท่อทรงแบน มีขนาด 2
x 1 นิ้ว ถึง 2 x 6 นิ้ว ความหนาตั้งแต่ 1.20 มม. ถึง 3 มม.

3.2 ภาวะอุตสาหกรรมเหล็กในตลาดโลก

ในปี 2553 การแข่งขันในอุตสาหกรรมเหล็กในตลาดทั้งในประเทศและต่างประเทศอยู่ในระดับสูง
ซึ่งเป็นไปตามภาวะเศรษฐกิจของโลกที่เติบโตขึ้น
อีกทั้งความต้องการบริโภคเหล็กในต่างประเทศยังคงเติบโตขึ้นอย่างต่อเนื่อง
เห็นได้จากมูลค่าและปริมาณการส่งออกเหล็กและเหล็กกล้าในปีนี้ มีจำนวนประมาณ 45,419
ล้านบาท และ 1,570,284 เมตริกตัน เพิ่มขึ้นร้อยละ 21.52 และ 16.10 ตามลำดับ
ส่วนความต้องการบริโภคเหล็กในประเทศก็เติบโตเช่นเดียวกัน
ซึ่งวัดได้จากความต้องการบริโภคเหล็กที่เพิ่มขึ้นร้อยละ 44.33 โดยเหล็กทรงยาวนั้นเพิ่มขึ้นร้อยละ
10.87 เมื่อเทียบกับปีก่อน ทั้งนี้นโยบายขับเคลื่อนเศรษฐกิจของรัฐบาลที่สำคัญๆ หลายๆ
โครงการมีผลอย่างมากในการช่วยกระตุ้นให้การบริโภคเหล็กในประเทศเพิ่มขึ้น อาทิเช่น
โครงการไทยเข้มแข็ง โครงการปรับปรุงระบบลอจิสติกส์ทั้งระบบ
นโยบายช่วยเหลือภาคอสังหาริมทรัพย์ เป็นต้น
แม้ว่าในช่วงครึ่งปีแรกจะเกิดปัญหาสถานการณ์ความไม่สงบทางการเมืองทำให้รัฐบาลไม่สามารถขับเคลื่อนนโยบายเศรษฐกิจได้อย่างเต็มที่
ทั้งยังมีปัญหาความไม่ชัดเจนในโครงการมาบตาพุด 76 โครงการที่ถูกระงับไว้ โดยมีเพียง 11
โครงการที่ศาลปกครองอนุญาตให้สามารถดำเนินโครงการต่อไปได้ ซึ่งโครงการ Green Mill
เป็น 1 ใน 11 โครงการที่ได้รับอนุญาตดังกล่าว
ปัญหาดังกล่าวจึงไม่ส่งผลกระทบที่เป็นไปในแง่ลบต่อกลุ่มบริษัทมากนัก

3.3 ภาวะอุตสาหกรรมเหล็กไทย

สถานการณ์เหล็กโดยรวมใน ปี 2553 เมื่อเทียบกับระยะเดียวกันของปีก่อน พบว่า
ปริมาณการผลิตโดยรวม เพิ่มขึ้นร้อยละ 14.25 และปริมาณการนำเข้า เพิ่มขึ้นร้อยละ 60.32
โดยเป็นผลมาจากการเพิ่มขึ้นของปริมาณการผลิตเหล็กกึ่งสำเร็จรูป(Semi - Finished
Product) ร้อยละ 51.28 รองลงมา คือ เหล็กทรงยาว (Long Products) ร้อยละ 49.66
และผลิตภัณฑ์ท่อเหล็ก ร้อยละ 21.52
ส่วนผลิตภัณฑ์ที่มีมูลค่าการส่งออกเพิ่มขึ้นมากที่สุดเมื่อเทียบกับช่วงเดียวกันของปีก่อน ได้แก่
เหล็กทรงยาว เพิ่มขึ้นร้อยละ 62.11 และเหล็กแผ่นเคลือบสังกะสีด้วยไฟฟ้า ร้อยละ 121.30
เนื่องจากภาวะเศรษฐกิจโลกที่เริ่มฟื้นตัวทำให้อุปสงค์ในตลาดโลกเพิ่มขึ้น
ประกอบกับความต้องการเหล็กในอุตสาหกรรมต่อเนื่อง (ยานยนต์และชิ้นส่วน และเครื่องใช้ไฟฟ้า)
รวมทั้งเหล็กที่ใช้ในอุตสาหกรรมก่อสร้างเพิ่มขึ้นอย่างมาก สำหรับการนำเข้าผลิตภัณฑ์เหล็กที่เพิ่มขึ้น
โดยเฉพาะเหล็กทรงแบน สาเหตุหลักมาจากอุตสาหกรรมปลายทางที่มีการบริโภคเหล็กในกลุ่มนี้
โดยเฉพาะเหล็กที่เป็นเกรดคุณภาพสูง เช่น อุตสาหกรรมยานยนต์และอุตสาหกรรมผลิตชิ้นส่วน
มีภาวะการผลิตที่เพิ่มขึ้น

[]

3.4 ปริมาณการผลิต

ปริมาณการผลิตเหล็กและเหล็กกล้าในประเทศที่สำคัญของปี 2553 คิดเป็นประมาณ 7,483,426
เมตริกตัน (ไม่รวมผลิตภัณฑ์เหล็กกึ่งสำเร็จรูป เหล็กแผ่นรีดเย็น เหล็กแผ่นเคลือบ และท่อเหล็ก
เพื่อไม่ให้เกิดการนับซ้ำ) เพิ่มขึ้นคิดเป็นร้อยละ 13.91 เมื่อเทียบกับปี 2552
รายละเอียดตามตารางที่ 1

ตารางที่ 1 : ปริมาณการผลิตเหล็กและเหล็กกล้าที่สำคัญปี 2553 เทียบกับปี 2552

หน่วย : เมตริกตัน

  ---------------------------- ------------ ------------- ------------------
  ผลิตภัณฑ์1                      ปี 2553       ปี 2552        อัตราการเปลี่ยนแปลง

                                                          (ร้อยละ)

  ผลิตภัณฑ์เหล็กกึ่งสำเร็จรูป          4,144,909    3,627,838     14.25

  (Semi-Finished Products)                                

  เหล็กทรงยาว(Long Products)    3,663,080    3,365,510     8.84

  เหล็กทรงแบน(Flat Products)    3,820,346    5,070,410     -24.65

  เหล็กแผ่นรีดร้อน(Hot-Rolled      3,428,511    3,203,975     7.01
  Flat)                                                   

  เหล็กแผ่นรีดเย็น(Cold-Rolled     1,676,698    1,112,036     50.78
  Flat)                                                   

  เหล็กแผ่นเคลือบ (Coated Steel)  830,623      754,399       10.10

  -เหล็กแผ่นเคลือบสังกะสี           236,926      250,766       -5.52

  (Galvanized Sheet)                                      

  -เหล็กแผ่นเคลือบดีบุก (Tin plate) 180,743      370,141       -51.17

  -อื่นๆ (Other Coated Steel)    215,707      133,492       61.59

  ท่อเหล็ก (Pipes & Tubes)       N/A          N/A           N/A

  รวม 1                        7,483,426    6,569,485     13.91
  ---------------------------- ------------ ------------- ------------------

ที่มา : สถาบันเหล็กและเหล็กกล้าแห่งประเทศไทย

หมายเหตุ 1 : ไม่รวมผลิตภัณฑ์เหล็กกึ่งสำเร็จรูป เหล็กแผ่นรีดเย็น เหล็กแผ่นเคลือบ
และท่อเหล็กเพื่อไม่ให้เกิดการนับซ้ำ

: จากการประมาณการของสำนักงานเศรษฐกิจอุตสาหกรรม

เมื่อพิจารณาในรายผลิตภัณฑ์ พบว่า ผลิตภัณฑ์ที่มีการผลิตลดลงมากที่สุดในช่วงปี 2553 คือ
เหล็กแผ่นเคลือบดีบุก ลดลงร้อยละ51.17 รองลงมา คือ เหล็กทรงแบน ร้อยละ 24.65
และผลิตภัณฑ์เหล็กแผ่นเคลือบสังกะสี ร้อยละ 5.52
โดยเป็นผลมาจากสถานการณ์ทางเศรษฐกิจที่ชะลอตัวทั้งในและต่างประเทศ

3.5 อุตสาหกรรมเหล็กทรงยาวในประเทศ

[]ปริมาณการใช้เหล็กทรงยาว ซึ่งได้แก่ เหล็กประเภท เหล็กเส้นกลม เหล็กเส้นข้ออ้อย
และเหล็กลวด เพิ่มขึ้นจากปี 2552 ร้อยละ 6.74 เป็น 3,627,838 เมตริกตัน โดยแนวโน้มในปี
2554
คาดว่าการผลิตและความต้องการใช้เหล็กทรงยาวจะเพิ่มขึ้นอีกจากการขยายตัวของอุตสาหกรรมก่อสร้าง
ประกอบกับผลจากมาตรการกระตุ้นเศรษฐกิจของรัฐบาลภายใต้แผนปฏิบัติการไทยเข้มแข็ง 2555
ซึ่งมีการลงทุนทางด้านโครงการการขนส่ง Logistics ตลอดจนการก่อสร้างโครงการขนาดใหญ่
(Mega Project) อาทิเช่น โครงการรถไฟฟ้าสายต่างๆ โครงการก่อสร้างรถไฟรางคู่ (
Double Track Rail Project ) เป็นต้น

แผนภูมิแสดงปริมาณการผลิตและปริมาณการใช้ผลิตภัณฑ์เหล็กทรงยาวภายในประเทศ

ปี 2549 - ปี 2553

[]

ที่มา : สถาบันเหล็กและเหล็กกล้าแห่งประเทศไทย

3.6 อุตสาหกรรมเหล็กแผ่นรีดร้อนในประเทศ

อุตสาหกรรมเหล็กแผ่นรีดร้อนชนิดม้วน (Hot Rolled Coil) ในประเทศไทย
เป็นอุตสาหกรรมที่ผลิตเพื่อทดแทนการนำเข้า
โดยเริ่มจากการพัฒนาเพื่อตอบสนองความต้องการภายในประเทศของผลิตภัณฑ์เหล็กขั้นปลายเป็นหลัก
ได้แก่ เหล็กโครงสร้างรูปพรรณ เหล็กแผ่นรีดร้อน และเหล็กแผ่นรีดเย็น
ซึ่งเป็นวัตถุดิบขั้นพื้นฐานของอุตสาหกรรมต่อเนื่องหลายประเภท เช่น อุตสาหกรรมเครื่องจักรกล
อุตสาหกรรมการเกษตร อุตสาหกรรมเครื่องใช้ไฟฟ้า อุตสาหกรรมยานยนต์ เป็นต้น

แผนภูมิแสดงปริมาณการผลิตและปริมาณการใช้เหล็กแผ่นรีดร้อนภายในประเทศ

ปี 2549 – ปี 2553

[]

ที่มา : สถาบันเหล็กและเหล็กกล้าแห่งประเทศไทย

อุตสาหกรรมเหล็กแผ่นรีดร้อนของประเทศไทยมีการเติบโตสูงขึ้นจากการฟื้นตัวทางเศรษฐกิจของประเทศ
โดยสำหรับปี 2553 นั้น ปริมาณการผลิตในอุตสาหกรรมเหล็กแผ่นรีดร้อนมีการปรับตัวดีขึ้นจากปี
2552 จากสถานการณ์เศรษฐกิจที่ดีขึ้น และการฟื้นตัวของอุตสาหกรรมต่อเนื่อง เช่น
อุตสาหกรรมยานยนต์และชิ้นส่วน และอุตสาหกรรมเครื่องใช้ไฟฟ้า เป็นต้น

3.7 ภาวะการแข่งขัน

 3.7.1 ธุรกิจผลิตเหล็กทรงยาว

ผู้ผลิตเหล็กทรงยาวในประเทศไทยมีผู้ประกอบการขนาดกลางและขนาดเล็กเป็นจำนวนมาก
โดยส่วนใหญ่เป็นธุรกิจครอบครัว ซึ่งปัจจุบันผู้ผลิตในอุตสาหกรรมเหล็กทรงยาวในประเทศไทย (เช่น
เหล็กเส้นกลม เหล็กเส้นข้ออ้อย เหล็กลวด เป็นต้น) มีกำลังการผลิตรวมทั้งสิ้นประมาณ 7 ล้านตัน
ซึ่งมากกว่าความต้องการในการบริโภคเหล็กทรงยาวที่อยู่ประมาณ 4-5 ล้านตันต่อปี
ด้วยเหตุดังกล่าวทำให้ตลาดการซื้อขายเหล็กทรงยาวเป็นของผู้ซื้อ
ผู้ผลิตทุกรายจึงต้องใช้ความระมัดระวังและรอบคอบในการคาดการณราคาวัตถุดิบ ราคาเหล็กเสน
และปริมาณความต้องการของผู้ซื้อ ทั้งนี้
การเข้ามาของผู้ผลิตรายใหม่ในตลาดผู้ผลิตเหล็กทรงยาวในปัจจุบันมีความเป็นไปได้น้อย
เนื่องจากอุตสาหกรรมประเภทนี้ต้องใช้เงินลงทุนสูงโดยเฉพาะเงินทุนหมุนเวียน
ประกอบกับผู้ประกอบการต้องมีประสบการณในการคาดการณ์ราคาของวัตถุดิบและผลิตภัณฑ์
เทคนิคในการผลิตและปริมาณการผลิต และยังต้องมีความสัมพันธ์ที่ดีกับตัวแทนจำหน่ายอีกด้วย

สำหรับภาพรวมของการแข่งขันกับสินค้านำเข้านั้น
การใช้เหล็กเส้นส่วนใหญ่จะเป็นการใช้ผลิตภัณฑ์ในประเทศเป็นหลัก
ส่วนปัญหาจากการนำเข้าที่อาจส่งผลกระทบต่อการแข่งขันที่สำคัญได้แก่
ผลกระทบจากการลดภาษีนำเข้าตามสนธิสัญญา AFTA อย่างไรก็ตาม
ถ้าผู้บริโภคต้องการนำเข้าก็จะมีข้อจำกัดหลายอย่าง เช่น ต้นทุนค่าขนส่ง นอกจากนี้
การใช้ผลิตภัณฑ์ที่ผลิตในประเทศ ผู้ซื้อจะมีความเชื่อถือในตัวผลิตภัณฑ์และการจัดส่งสินค้ามากกว่า
ดังนั้นจึงอาจกล่าวได้ว่าผลิตภัณฑ์เหล็กเส้นไม่ได้รับผลกระทบจากการแข่งขันกับสินค้านำเข้ามากนัก
เนื่องจากขั้นตอนการนำเข้าที่ยุ่งยากกว่าและราคาตลาดที่อาจไม่จูงใจให้มีการนำเข้า

ผู้ประกอบกิจการผลิตเหล็กเส้นในประเทศไทยที่มีกำลังการผลิตใกล้เคียงกับบริษัทและบริษัทย่อย
แบ่งออกเป็น 2 กลุ่ม คือ กลุ่มผู้ผลิตเหล็กเส้นประเภทมีเตาหลอม และไม่มีเตาหลอม
ซึ่งมีรายชื่อและกำลังการผลิตดังนี้

ตารางแสดงกำลังการผลิตเหล็กเส้นของกลุ่มผู้ผลิตที่มีเตาหลอมและไม่มีเตาหลอม

  ----------------------- --------------- ----------------- ----------- ----------- ------
                                                                                    

                                                                        Ton / year  

  Company                                 Long Steel                                
                                          Capacity                                  

                          Rebar/section   Wire Rod          Total       Billets     

  Tata Steel ( Thailand ) 1,070,000       630,000           1,700,000   1,200,000   
  ( TSTH )                                                                          

  Bangsaphan Barmill (    700,000                           700,000                 
  BSBM )                                                                            

  Bangkok Steel Industry  500,000         250,000           750,000     300,000     
  ( BSI )                                                                           

  Bangkok Iron and Steel  350,000         150,000           500,000     240,000     
  Works ( BISW )                                                                    

  Tycoon ( TYCN )                         500,000           500,000                 

  MillCon ( MILL ) /      550,000                           550,000                 
  Burapa ( BRP )                                                                    

  Namheng Steel ( NHS )   150,000         150,000           300,000     300,000     

  BNS Steel Group ( BNS ) 240,000                           240,000     250,000     

  Union Metal Limited (   200,000                           200,000     420,000     
  UMC )                                                                             

  Siam Steel Sindicate (  160,000         40,000            200,000     110,000     
  SSS )                                                                             

  Thai Steel Bar ( GS )   120,000                           120,000     120,000     

  Thai-India Steel ( TICO 72,000                            72,000      78,000      
  )                                                                                 

  Parthongkij Commercial  240,000                           240,000                 
  ( PTK )                                                                           

  Thai Steel Profile (    240,000                           240,000                 
  TSC )                                                                             

  Triumph Steel ( Triumph 120,000                           120,000     120,000     
  ) / Paisan Steel                                                                  

  Siam Yamato *           1,340,000                         1,340,000               

  Other **                660,000                           660,000     132,000     

  Total                   6,712,000       1,720,000         8,432,000   3,270,000   

   Source : ISIT                                                                    

  Remark * Include                                                                  
  capacity expansion plan                                                           
  of Siam Yamato (                                                                  
  Section 700,000 tons )                                                            

  ** Include billet                                                                 
  producer invesment                                                                
  project approved by BOI                                                           
  ( Paisan Steel 250,000                                                            
  tons and Mr. Goh Tiow                                                             

  Quan 750,000 tons )                                                               
  ----------------------- --------------- ----------------- ----------- ----------- ------

ที่มา: สถาบันเหล็กแห่งประเทศไทย

 3.7.2 ธุรกิจเหล็กรูปพรรณ

ผู้ประกอบการธุรกิจเหล็กรูปพรรณมีจำนวนมากขึ้น ทำให้การแข่งขันค่อนข้างรุนแรง
แต่จากการฟื้นตัวของภาวะเศรษฐกิจในปี 2553
ทำให้ความต้องการใช้เหล็กในประเทศเพิ่มขึ้นอย่างมาก
ประกอบกับปริมาณความต้องการใช้เหล็กในต่างประเทศที่เพิ่มขึ้นมากโดยเฉพาะประเทศจีน
ทำให้ปริมาณความต้องการใช้เหล็กทั่วโลกเพิ่มสูงขึ้น
ผู้ผลิตเหล็กรูปพรรณบางรายจึงเปลี่ยนมาผลิตเพื่อส่งออกแทนการจำหน่ายในประเทศ
อีกทั้งกำลังการผลิตในประเทศแต่เดิมที่ไม่เพียงพอต่อความต้องการใช้เหล็กในประเทศที่เพิ่มขึ้น
จึงส่งผลให้การแข่งขันในประเทศลดลง

3.8 กลยุทธ์การตลาด

1) กลยุทธ์ด้านผลิตภัณฑ์และบริการ (Product and Service)

กลุ่มบริษัทมีความตระหนักถึงสภาวะตลาดและความต้องการที่แตกต่างกันของผู้บริโภค
จึงมีผลิตภัณฑ์เหล็กที่หลากหลาย
และมีนโยบายที่จะเพิ่มประเภทของผลิตภัณฑ์เพื่อตอบสนองความต้องการของลูกค้าให้มากยิ่งขึ้น
เพื่อให้ลูกค้าสามารถซื้อหาผลิตภัณฑ์เหล็กทุกประเภทที่ต้องการได้จากบริษัทที่เดียวโดยไม่จำเป็นต้องสั่งซื้อจากผู้ผลิตหลายแห่ง
ซึ่งผลิตภัณฑ์ของกลุ่มบริษัทมีครอบคลุมตั้งแต่เหล็กม้วน เหล็กแผ่น เหล็กโครงสร้างรูปพรรณ ท่อเหล็ก
และเหล็กเส้น การที่บริษัทมีผลิตภัณฑ์ที่หลากหลายดังกล่าวนี้
ทำให้กลุ่มบริษัทมีความได้เปรียบด้านการใช้วัตถุดิบ
เนื่องจากวัตถุดิบหลักที่ใช้สำหรับการผลิตเหล็กรูปพรรณ คือ เหล็กแผ่นรีดร้อนชนิดม้วน
สามารถใช้ในการผลิตสินค้าของกลุ่มบริษัทในส่วนของเหล็กรูปพรรณได้เกือบทุกประเภท นอกจากนี้
ยังทำให้กลุ่มบริษัทมีส่วนสูญเสียที่เกิดจากการผลิตน้อยลงด้วย
เนื่องจากเหล็กส่วนที่เหลือจากการตัดเพื่อทำผลิตภัณฑ์ชนิดหนึ่งอาจนำไปใช้ทำผลิตภัณฑ์อีกชนิดหนึ่งได้
สำหรับเหล็กเส้นซึ่งเป็นผลิตภัณฑ์ที่สร้างรายได้หลักให้แก่กลุ่มบริษัท
จะถูกผลิตตามมาตรฐานอุตสาหกรรม (มอก.)
และมีหลากหลายขนาดให้ลูกค้าได้เลือกซื้อตามความต้องการใช้งาน ทั้งนี้ จากการเข้าลงทุนในบริษัท
บี อาร์ พี สตีล จำกัด
ทำให้บริษัทสามารถผลิตเหล็กเส้นชนิดเกลียวรับแรงดึงสูงได้ตามมาตรฐานต่างประเทศ
และเป็นผลให้กลุ่มบริษัทเป็นผู้ผลิตเหล็กแรงดึงสูงชนิดเกลียวเพียงรายเดียวในประเทศและรายเดียวในเอเชีย
และในปี 2554 ซึ่งโครงการ Green Mill จะเริ่มดำเนินการผลิตได้
จะทำให้บริษัทมีโรงงานผลิตวัตถุดิบเพื่อรองรับการรีดเหล็กทรงยาวได้
ด้วยปัจจัยดังกล่าวเหล่านี้จะช่วยให้กลุ่มบริษัทสามารถตอบสนองความต้องการของลูกค้าได้มากขึ้น

นอกจากความหลากหลายของผลิตภัณฑ์แล้ว
บริษัทยังเน้นการตรวจสอบคุณภาพของผลิตภัณฑ์ให้เป็นไปตาม
มาตรฐานและรายละเอียดที่ลูกค้ากำหนด มีการส่งมอบสินค้าที่ตรงต่อเวลาและเชื่อถือได้
ซึ่งเป็นปัจจัยสำคัญในการให้บริการแก่ลูกค้า รวมถึงมีการติดตามผลการจัดส่งและคุณภาพของผลิตภัณฑ์
เพื่ออำนวยความสะดวก สร้างความประทับใจ และสร้างความสัมพันธ์อันดีกับลูกค้า

นอกจากนี้ บริษัทยังเน้นผลิตสินค้าที่อยู่ในความต้องการของตลาดเป็นหลัก
โดยบริษัทจะคาดการณ์ว่าสินค้าชนิดใดจะเป็นที่ต้องการของตลาดและมีแนวโน้มราคาที่ดี
จึงจะผลิตสินค้าดังกล่าวในปริมาณมากเพื่อให้เกิดการประหยัดต่อขนาด
และจากการที่บริษัทมีความชำนาญในการบริหารสินค้าคงคลัง สำหรับสินค้าที่เป็นที่นิยมของตลาด
บริษัทจะวางแผนจัดหาวัตถุดิบให้ได้ปริมาณที่เพียงพอและมีระดับราคาที่เหมาะสม
เพื่อผลิตเป็นผลิตภัณฑ์ออกขายในช่วงที่มีความต้องการสูง
ส่วนสินค้าที่ไม่ค่อยเป็นที่นิยมของตลาดมากนัก
บริษัทจะทำการผลิตเมื่อมีคำสั่งซื้อสินค้าล่วงหน้าจากลูกค้าเท่านั้น

2) กลยุทธ์ด้านราคา (Price)

บริษัทกำหนดราคาสินค้าตามภาวะของอุปสงค์และอุปทานในตลาด
โดยมีนโยบายกำหนดราคาตามภาวะความต้องการสินค้า
รวมถึงราคาตลาดของสินค้าและวัตถุดิบเป็นเกณฑ์ นอกจากนี้
จะพิจารณาถึงแนวโน้มของภาวะตลาดและราคาในอนาคตเพื่อเป็นปัจจัยในการกำหนดราคาสินค้าด้วย
โดยบริษัทจะพยายามกำหนดราคาของผลิตภัณฑ์ให้เหมาะสมกับสภาวะตลาดและให้มีความสามารถในการแข่งขันได้
อย่างไรก็ตาม บริษัทจะไม่ใช้ราคาเป็นปัจจัยหลักในการแข่งขัน หากแต่จะเน้นที่คุณภาพของสินค้า
ความหลากหลายของผลิตภัณฑ์ และการให้บริการที่ดี เพื่อตอบสนองความต้องการของลูกค้าเป็นสำคัญ

3) กลยุทธ์ด้านการจำหน่ายและช่องทางการจำหน่าย (Place)

บริษัทบริหารช่องทางการจำหน่ายโดยยึดหลักระบบการตลาดในแนวดิ่ง (Vertically
Integrated Marketing Distribution System)
โดยการมีความสัมพันธ์อันดีกับลูกค้าและพันธมิตรในการกระจายผลิตภัณฑ์ของบริษัท ทั้งนี้
บริษัทมีการร่วมมือกันทางการตลาดระหว่างผู้ดำเนินการในช่องทางการจัดจำหน่าย ได้แก่ ผู้ผลิต
ผู้ค้าส่ง และผู้ค้าปลีก ซึ่งจะช่วยให้บริษัทสามารถประหยัดค่าใช้จ่ายทางการตลาด
มีอำนาจต่อรองมากขึ้น และยังช่วยลดขั้นตอนในการจัดจำหน่ายบางขั้นตอนที่ซ้ำซ้อนกัน
ทำให้การจัดจำหน่ายและการกระจายสินค้าเป็นไปอย่างมีประสิทธิภาพมากขึ้น

4) กลยุทธ์ด้านการส่งเสริมการขาย (Promotion)

บริษัทมีวัตถุประสงค์ในการดำเนินธุรกิจเพื่อให้ลูกค้าได้รับประโยชน์อย่างเป็นที่น่าพอใจ
โดยบริษัทจะมอบส่วนลดหรือยืดระยะเวลาชำระเงินให้แก่ลูกค้ารายใหญ่ที่มีการสั่งซื้อในปริมาณมาก
หรือมีฐานะการเงินและประวัติการชำระเงินที่ดี ทั้งนี้
บริษัทจะจัดส่งผลิตภัณฑ์ที่มีคุณภาพตามที่ลูกค้าต้องการให้แก่ลูกค้าถึงสถานที่ที่ลูกค้ากำหนด
เพื่อเป็นการลดความเสี่ยงด้านการจัดหาผลิตภัณฑ์ให้กับลูกค้า
ซึ่งช่วยให้ลูกค้าสามารถควบคุมต้นทุนได้ง่ายขึ้น
และยังเป็นการช่วยพัฒนาความสัมพันธ์อันดีระหว่างลูกค้ากับบริษัทอีกด้วย

3.9 ลักษณะลูกค้า

บริษัทเน้นการจำหน่ายผลิตภัณฑ์ในประเทศเป็นหลัก โดยลูกค้าของบริษัทเป็นลูกค้าประเภทผู้ค้าส่ง
(Wholesalers) ซึ่งจะซื้อผลิตภัณฑ์เหล็กของบริษัทเพื่อจำหน่ายต่อให้แก่ลูกค้าของตน เช่น
ร้านค้าวัสดุก่อสร้างทั่วไป ผู้รับเหมาก่อสร้าง หรือลูกค้าทั่วไปตามบ้านเรือน อีกทอดหนึ่ง
ซึ่งตัวแทนจำหน่ายวัสดุก่อสร้างเหล่านี้มีส่วนช่วยในการกระจายสินค้าของบริษัทออกไปยังพื้นที่ในต่างจังหวัด
ทั้งนี้ สัดส่วนมูลค่าการจำหน่ายผลิตภัณฑ์ต่อยอดขายรวมให้กับลูกค้าในแต่ละกลุ่มในระหว่าง ปี
2552 - 2553 สามารถสรุปได้ดังนี้

  ----------------------------- ------------ --------- --- ------------ ---------
  ประเภทของลูกค้า                 เฉพาะกิจการ                 รวมบริษัทย่อย   

                                2552         2553          2552         2553

  ผู้ค้าส่ง (Wholesaler)            99.99%       99.45%        99.78%       99.56%

  ลูกค้าโครงการ                   0.01%        -             0.05%        -

  ลูกค้าอื่นๆ                       -            0.55%         0.17%        0.44%

  รวม                           100.00%      100.00%       100.00%      100.00%
  ----------------------------- ------------ --------- --- ------------ ---------

รายได้ของบริษัทจากลูกค้า 10 รายใหญ่ของบริษัทในปี 2552 – 2553 ที่ผ่านมา
คิดเป็นประมาณร้อยละ 61 และร้อยละ 47 ของยอดขายรวมตามลำดับ
โดยไม่มีการจำหน่ายสินค้าให้กับลูกค้ารายใดรายหนึ่งในสัดส่วนเกินร้อยละ 30 ของยอดขายรวม
ซึ่งในอนาคตบริษัทก็จะยังคงยึดนโยบายที่จะขยายฐานลูกค้าให้กว้างขึ้นโดยไม่พึ่งพิงลูกค้ารายใดรายหนึ่งให้มากจนเกินไป

การขายสินค้าให้แก่ลูกค้าของกลุ่มบริษัทมีทั้งการขายเป็นเงินสด
และการให้ระยะเวลาชำระเงินแก่ลูกค้า
โดยพิจารณาจากความสัมพันธ์ทางการค้าและประวัติการติดต่อกับบริษัทมาเป็นระยะเวลาหนึ่ง
โดยจะต้องมีประวัติการชำระเงินที่ดี ทั้งนี้ บริษัทให้ระยะเวลาการชำระเงินแก่ลูกค้าไม่เกิน 120
วัน โดยปัจจุบันกลุ่มลูกค้าเป้าหมายของบริษัทเป็นผู้ค้าส่งผลิตภัณฑ์เหล็กในกรุงเทพและปริมณฑล
แต่ในอนาคต กลุ่มลูกค้าเป้าหมายจะขยายออกไปยังลูกค้าหน่วยงานและผู้รับเหมาก่อสร้าง
ผู้ค้าส่งและผู้ค้าปลีกต่างจังหวัด และประเทศเพื่อนบ้านด้วย

3.10 การจัดหาวัตถุดิบและผลิตภัณฑ์

1) วัตถุดิบ

วัตถุดิบหลักที่ใช้ในการผลิตเหล็กเส้นและเหล็กเส้นข้ออ้อย คือ เหล็กแท่งเล็ก (Billet)
และวัตถุดิบหลักที่ใช้ในการผลิตเหล็กรูปพรรณ คือ เหล็กแผ่นรีดร้อนชนิดม้วน (Hot Rolled Coil)
ซึ่งจากนโยบายการดำเนินธุรกิจของบริษัทที่ให้ความสำคัญในเรื่องคุณภาพของผลิตภัณฑ์และการส่งมอบที่ตรงต่อเวลา
คุณภาพของวัตถุดิบและความน่าเชื่อถือของผู้จัดส่งวัตถุดิบจึงเป็นปัจจัยสำคัญในการพิจารณาสั่งซื้อวัตถุดิบของบริษัท
โดยรายละเอียดของแหล่งการจัดหาวัตถุดิบของบริษัท มีดังนี้

(หน่วย : ล้านบาท)

[TABLE]

กลุ่มบริษัทใช้ Billet เป็นวัตถุดิบหลักในการผลิตเหล็กทรงยาว เช่น
เหล็กเส้นและเหล็กเส้นข้ออ้อย เป็นต้น โดยกลุ่มบริษัทให้ความสำคัญต่อคุณภาพของ Billet
จึงได้เกิดโครงการ Green Mill ซึ่งสามารถหลอมเศษเหล็กเหลือใช้เพื่อผลิตเป็น Billet
ได้ด้วยตนเอง ทำให้สามารถป้องกันความเสี่ยงการขาดแคลนวัตถุดิบ
และเพิ่มขีดความสามารถในการขยายผลิตภัณฑ์ให้หลากหลายมากขึ้น ทั้งนี้
กลุ่มบริษัทมีนโยบายจัดเก็บวัตถุดิบประมาณ 60 วัน
เพื่อให้มีวัตถุดิบเพียงพอสำหรับการนำเข้าสู่ระบบการผลิตได้อย่างต่อเนื่อง สำหรับราคาซื้อขาย
Billet นั้น จะอ้างอิงราคาจากในตลาดโลกเป็นหลัก
ซึ่งจากการที่ผู้บริหารของกลุ่มบริษัทได้มีการติดตามสถานการณ์และข่าวสารในตลาดเหล็กโลกอย่างสม่ำเสมอ
ทำให้สามารถประเมินแนวโน้มราคาวัตถุดิบเพื่อใช้ในการวางแผนการสั่งซื้อได้ล่วงหน้า
รวมถึงการปรับเปลี่ยนนโยบายการจัดซื้อให้สอดคล้องกับสถานการณ์ที่อาจจะเปลี่ยนแปลงไป
และสายสัมพันธ์ทางธุรกิจในตลาดการค้าเหล็ก
ทำให้บริษัทได้รับความเชื่อถือและการสนับสนุนจากผู้ค้าในตลาดเหล็กด้วยดีเสมอมา
ซึ่งจากการที่กลุ่มบริษัทนำเข้า Billet จากต่างประเทศ
ทำให้บริษัทใช้การขนส่งวัตถุดิบทั้งทางน้ำและทางบก
โดยวัตถุดิบจะถูกนำเข้าและขนถ่ายมาทางเรือเดินสมุทรมาที่ท่าเรือในประเทศ
จากนั้นจึงใช้รถบรรทุกขนาดใหญ่ขนถ่ายวัตถุดิบจากท่าเรือมาที่โรงงานอีกต่อหนึ่ง

ในขณะที่การสั่งซื้อเหล็กแผ่นรีดร้อนชนิดม้วน บริษัททำการสั่งซื้อจากผู้ผลิตในประเทศทั้งหมด
ทำให้ราคาเหล็กแผ่นรีดร้อนชนิดม้วนมีเสถียรภาพ
เนื่องจากเหล็กแผ่นรีดร้อนชนิดม้วนเป็นสินค้าควบคุมและมีการกำหนดเพดานราคาขายในประเทศ
ซึ่งผู้จัดส่งวัตถุดิบรายใหญ่ให้แก่บริษัท ได้แก่ บริษัท จี เจ สตีล จำกัด (มหาชน) บริษัท จี สตีล
จำกัด (มหาชน)
โดยวัตถุดิบที่มาจากผู้จัดจำหน่ายทุกรายสามารถนำไปผลิตสินค้าที่ได้คุณภาพและมีมาตรฐานตรงตามความต้องการของบริษัท

ทั้งนี้ ในการสั่งซื้อวัตถุดิบ บริษัทมีนโยบายในการสั่งซื้อวัตถุดิบไว้ล่วงหน้า โดยจะสั่งซื้อ Billet
ล่วงหน้าประมาณ 60 ถึง 90 วัน และสั่งซื้อเหล็กแผ่นรีดร้อนชนิดม้วนไว้ล่วงหน้าประมาณ 30 ถึง
60 วัน ตามราคา ปริมาณ และคุณภาพที่กำหนดและตกลงไว้
เพื่อให้บริษัทสามารถมั่นใจได้ว่าจะได้วัตถุดิบในปริมาณที่เพียงพอ และมีคุณภาพตามต้องการ

2) นโยบายสินค้าคงคลัง

นโยบายการบริหารวัตถุดิบและสินค้าคงคลังของบริษัทจะมีความยืดหยุ่น
และมิได้กำหนดปริมาณการสำรองไว้อย่างตายตัว
โดยผู้บริหารของบริษัทจะติดตามข้อมูลความเคลื่อนไหวของภาวะตลาดอย่างใกล้ชิดจากแหล่งต่างๆ
ไม่ว่าจะเป็นข้อมูลการซื้อขายในตลาดโลก งานวิจัยต่างๆ ที่เกี่ยวข้อง
การร่วมสนทนาหรือประชุมกับผู้จำหน่ายวัตถุดิบรายใหญ่
เพื่อวางแผนและกำหนดนโยบายการจัดซื้อวัตถุดิบให้เหมาะสมกับสภาวะตลาดในแต่ละขณะ
โดยร่วมมือกับฝ่ายโรงงานและการตลาดในการวางแผนการผลิตและจำหน่ายสินค้า
ซึ่งปัจจัยที่มีผลต่อการตัดสินใจเปลี่ยนแปลงปริมาณสินค้าคงคลังของบริษัทจะขึ้นอยู่กับสภาวะตลาด
อุปสงค์และอุปทาน ปริมาณวัตถุดิบในตลาด
รวมถึงอำนาจการต่อรองของผู้จำหน่ายวัตถุดิบและลูกค้าในขณะนั้นด้วย ทั้งนี้
การที่บริษัทมีการสำรองสินค้าคงคลังเพื่อช่วยให้สามารถส่งมอบสินค้าให้กับลูกค้าในทันที
ในขณะที่ผู้ประกอบการที่มีลักษณะการผลิตตามคำสั่งของลูกค้า (Made to Order) เพียงอย่างเดียว
อาจทำให้ลูกค้าต้องรอการสั่งซื้อวัตถุดิบและสั่งผลิตเป็นเวลานาน

3) การผลิต

  -------------------- ----------------------------------- ----------------
  โรงงาน               ประเภทเครื่องจักร                      อัตรากำลังการผลิต

                                                           (ตันต่อปี)

  โรงงานของกลุ่มบริษัท                                          

                       เครื่องจักรผลิตเหล็กเส้น                  

  (บางกระดี่)            เครื่องจักรผลิตเหล็กเส้นและเหล็กเส้นข้ออ้อย   250,000

  (ระยอง)              เครื่องจักรผลิตเหล็กเส้น เหล็กเส้นข้ออ้อย     300,000
                       เหล็กเส้นชนิดเกลียวรับแรงดึงสูง            
                       และเหล็กเพลา                         

  รวม                                                      550,000

                       เครื่องจักรผลิตเหล็กรูปพรรณ               

  (บางกระดี่)            - เครื่องสลิต (เหล็กม้วนแถบเล็ก)          37,500

                       - เครื่องตัดม้วนเหล็ก (เหล็กแผ่น)          82,500

                       - เครื่องตัด 6 เมตร (เหล็กแบนตัด)        15,000

                       - เครื่องพับ 6 เมตร (เหล็กรูปตัวซี)        22,500

                       - เครื่องรีดท่อ (ท่อเหล็ก)                59,400

                       - เครื่องรีดตัวซี (เหล็กรูปตัวซี)            23,310

  (แสมดำ)              - เครื่องสลิต (เหล็กม้วนแถบเล็ก)          37,500

                       - เครื่องรีดตัวซี (เหล็กรูปตัวซี)            23,310

  รวม                                                      301,020
  -------------------- ----------------------------------- ----------------

โรงงานของกลุ่มบริษัทมีอยู่ 3 แห่ง โดยบริษัทมีโรงงาน 2 แห่งที่อยู่ในบริเวณใกล้เคียงกัน
คือโรงงานที่บางกระดี่ ซึ่งเป็นโรงงานผลิตเหล็กเส้นกลมและเหล็กเส้นข้ออ้อยทั้งหมด
และผลิตเหล็กรูปพรรณบางส่วน และโรงงานที่แสมดำ ซึ่งเป็นโรงงานผลิตเหล็กรูปพรรณอีกส่วนหนึ่ง
โดยโรงงานทั้งสองแห่งของบริษัทมีพื้นที่รวมกว่า 77 ไร่
และมีกำลังการผลิตเหล็กทุกชนิดรวมกันประมาณ 551,020 ตันต่อปี
สำหรับโรงงานของบริษัทย่อยนั้นมีที่ตั้งอยู่ที่ระยอง เป็นโรงงานผลิตเหล็กเส้น เหล็กเส้นข้ออ้อย
เหล็กเส้นชนิดเกลียวรับแรงดึงสูง และเหล็กเพลา โดยมีกำลังการผลิตรวมประมาณ 300,000
ตันต่อปี โดยกระบวนการผลิตของกลุ่มบริษัทจะเป็นการประสานงานกัน 3 ฝ่ายที่เกี่ยวข้อง คือ
ฝ่ายขาย ฝ่ายจัดซื้อ และฝ่ายผลิต โดยฝ่ายขายเมื่อได้รับคำสั่งซื้อสินค้าจากลูกค้า
จะส่งคำสั่งผลิตสินค้าไปที่ฝ่ายผลิต
ซึ่งฝ่ายผลิตอาจผลิตมากกว่าจำนวนที่ลูกค้าสั่งซื้อได้หากพิจารณาว่าสินค้าประเภทดังกล่าวมีความต้องการในตลาด
เพื่อให้การผลิตก่อให้เกิดการประหยัดต่อขนาด (Economy of Scale) ทั้งนี้
ฝ่ายผลิตจะเป็นผู้พิจารณาถึงขนาดที่จะผลิต ระยะเวลาที่ใช้ในการผลิต
ปริมาณวัตถุดิบที่ต้องใช้และที่ต้องสั่งซื้อเพิ่มเติม แล้วจึงแจ้งให้ฝ่ายขายทราบ
ในขณะที่ฝ่ายจัดซื้อจะเป็นผู้ดำเนินการสั่งซื้อวัตถุดิบ
และตรวจสอบปริมาณสินค้าคงคลังว่ามีเพียงพอสำหรับการผลิตหรือไม่
โดยฝ่ายตรวจสอบคุณภาพจะเข้าไปตรวจสอบคุณภาพสินค้าในแต่ละขั้นตอนการผลิตตามแผนการตรวจสอบคุณภาพ
(Quality Control Plan)

ในส่วนของกระบวนการผลิต กลุ่มบริษัทมีการกำหนดขั้นตอนการทำงานไว้อย่างชัดเจน
โดยได้มีการปรับปรุงระบบการผลิตและนำเทคโนโลยีการผลิตพร้อมทั้งเครื่องจักรที่ทันสมัยมาใช้เพื่อพัฒนาประสิทธิภาพการผลิตและคุณภาพของสินค้า

ตารางแสดงกำลังการผลิตและอัตราการใช้กำลังการผลิตของบริษัทและบริษัทย่อยในช่วงปี 2552
และปี 2553

  ------------------------ ---------------------- ------------ ---------- -- ------------ ----------
  กำลังการผลิตรวม                                   เฉพาะกิจการ                 รวมบริษัทย่อย   

                                                  2552         2553          2552         2553

  เหล็กเส้นและเหล็กเส้นข้ออ้อย                                                                  

                           กำลังการผลิตเต็มที่ (ตัน)    250,000      250,000       550,000      550,000

                           ปริมาณการผลิตจริง (ตัน)    136,728      108,932       296,784      252,095

                           อัตราการใช้กำลังการผลิต    54.69%       43.57%        53.96%       45.84%

  เหล็กรูปพรรณ (MILL)                                                                       

                           กำลังการผลิตเต็มที่ (ตัน)    223,020      226,020       223,020      226,020

                           ปริมาณการผลิตจริง (ตัน)    78,172       115,023       78,172       115,023

                           อัตราการใช้กำลังการผลิต    35.05%       50.89%        35.05%       50.89%
  ------------------------ ---------------------- ------------ ---------- -- ------------ ----------

3.11 ผลกระทบต่อสิ่งแวดล้อม

นอกเหนือจากการให้ความสำคัญด้านคุณภาพและมาตรฐานของผลิตภัณฑ์แล้ว
กลุ่มบริษัทยังให้ความสำคัญในการดูแลรักษาสิ่งแวดล้อม
เนื่องจากการดำเนินธุรกิจของกลุ่มบริษัทมีความเกี่ยวข้องกับกฎหมายและระเบียบต่างๆ
เกี่ยวกับสิ่งแวดล้อมซึ่งมีความเข้มงวดมาก
โดยกลุ่มบริษัทได้ปฏิบัติตามกฎหมายและระเบียบเกี่ยวกับสิ่งแวดล้อมที่เกี่ยวข้องดังกล่าวทั้งหมด
และยังคำนึงถึงผลกระทบทางสิ่งแวดล้อมและระเบียบที่เกี่ยวข้องเมื่อกลุ่มบริษัททำการคัดเลือกหรือปรับปรุงเทคโนโลยีหรืออุปกรณ์ที่ใช้ในโรงงาน
มีระบบบำบัดน้ำเสีย (Waste Water Treatment Unit)
ที่ออกแบบเฉพาะเพื่อใช้กับโรงงานของบริษัท
ซึ่งสามารถนำน้ำที่เสียหรือใช้แล้วกลับมาใช้ใหม่ในกระบวนการผลิตเหล็กเส้นหรือผลิตภัณฑ์อื่นๆ
ที่ต่อเนื่องอีกด้วย ทั้งนี้
โรงงานของกลุ่มบริษัทได้รับการตรวจสอบอย่างสม่ำเสมอภายใต้การควบคุมดูแลของกรมโรงงานอุตสาหกรรม
โดยผลการตรวจสอบสรุปได้ว่า สภาพโรงงานและสภาพแวดล้อมต่างๆ
ในบริเวณโรงงานอยู่ในเกณฑ์มาตรฐาน ไม่ก่อให้เกิดปัญหาใดๆ ต่อสภาพแวดล้อม

นอกจากนี้ กลุ่มบริษัทได้ดำเนินการในด้านการบริหารจัดการสิ่งแวดล้อม
โดยมุ่งเน้นในเรื่องการจัดการและการบำรุงรักษา
รวมทั้งปรับปรุงหน่วยบำบัดน้ำเสียและการแก้ไขขั้นตอนการควบคุมการทำงานของหน่วยบำบัดน้ำเสียและการบำบัดของเสียเพื่อให้ได้ตามเกณฑ์มาตรฐาน
โดยบริษัทได้รับการรับรองด้านการบริหารและจัดการสิ่งแวดล้อมมาตรฐาน ISO 14001:2004
จากบริษัท ยูไนเต็ด รีจิสตร้า ออฟ ซิสเท็มส์ (ประเทศไทย) จำกัด นับตั้งแต่เดือนมีนาคม 2549
อีกทั้งบริษัทยังมีการว่าจ้างผู้เชี่ยวชาญอิสระเพื่อทำการตรวจวัดคุณภาพสิ่งแวดล้อมทุกปี
โดยจากรายงานผลการตรวจวัดคุณภาพสิ่งแวดล้อมปีล่าสุด ซึ่งจัดทำกับ 2 บริษัท มีรายละเอียดดังนี้

1. บริษัท เฮลธ์ แอนด์ เอ็นไวเทค จำกัด ได้ตรวจสอบเมื่อวันที่ 11 และ 26 มิถุนายน 2553
สรุปได้ดังนี้

1)  ผลการตรวจวัดคุณภาพอากาศจากปล่องระบายอากาศ พบว่าอยู่ในเกณฑ์มาตรฐาน

2)  ผลการตรวจวัดคุณภาพอากาศภายในสถานประกอบการ พบว่าอยู่ในเกณฑ์มาตรฐาน

3)  ผลการตรวจวัดระดับความดังของเสียง และปริมาณการสัมผัสเสียงสะสม
    พบว่าอยู่ในเกณฑ์มาตรฐาน

4)  ผลการตรวจวัดความเข้มของแสงสว่าง จำนวน 16 จุด พบว่าอยู่ในเกณฑ์มาตรฐาน

5)  ผลการตรวจวัดดัชนีความร้อนบริเวณพื้นที่ทำงานหน้าแท่นรีด พบว่ามีค่าเท่ากับ 32.6 C
    สูงกว่าเกณฑ์มาตรฐาน 0.2 C

6)  ผลการตรวจวิเคราะห์คุณภาพน้ำเสียจากแหล่งกำเนิดต่างๆ พบว่าอยู่ในเกณฑ์มาตรฐาน

2. บริษัท แอร์เซฟ จำกัด ได้ตรวจสอบเมื่อวันที่ 14 และ 23-24 ตุลาคม 2553 สรุปได้ดังนี้

1) ผลการตรวจวัดคุณภาพอากาศจากปล่องเตาอบเหล็ก พบว่าอยู่ในเกณฑ์มาตรฐาน

2) ผลการตรวจวัดคุณภาพในบรรยากาศ พบว่าอยู่ในเกณฑ์มาตรฐาน

3) ผลการตรวจวัดคุณภาพน้ำ พบว่าอยู่ในเกณฑ์มาตรฐาน

สำหรับบริษัท บี อาร์ พี สตีล จำกัด บริษัทย่อย ได้รับการรับรองมาตรฐาน ISO 9001:2000
จากบริษัท BVQI จำกัด ในเดือนกันยายน 2541 นอกจากนี้
บริษัทย่อยยังมีการว่าจ้างผู้เชี่ยวชาญอิสระเพื่อทำการตรวจวัดคุณภาพสิ่งแวดล้อมทุกปี
โดยจากรายงานผลการตรวจวัดคุณภาพสิ่งแวดล้อมปีล่าสุด ซึ่งจัดทำกับ 2 บริษัท มีรายละเอียดดังนี้

1.  บริษัท Vcare Environment Service Co.,Ltd.

    1.  ได้ตรวจสอบเมื่อวันที่ 21 มิถุนายน และ 9 กันยายน 2553
        และได้สรุปผลการตรวจวัดคุณภาพน้ำเสียทั้งก่อนเข้าและหลังออกจากระบบ
        โดยพบว่าอยู่ในเกณฑ์มาตรฐาน

    2.  ได้ตรวจสอบเมื่อวันที่ 16-17 และ 29 กรกฎาคม 2553
        โดยได้สรุปผลการตรวจสอบคุณภาพสิ่งแวดล้อมดังนี้

        1.  ผลการตรวจวัดคุณภาพอากาศจากปล่องระบายอากาศ พบว่าอยู่ในเกณฑ์มาตรฐาน

        2.  ผลการตรวจวัดระดับความดังเสียงและเสียงรบกวน พบว่าอยู่ในเกณฑ์มาตรฐาน

        3.  ผลการตรวจวัดคุณภาพน้ำทิ้ง พบว่าอยู่ในเกณฑ์มาตรฐาน

2.  บริษัท อีสเทิร์นไทยคอนซัสติ้ง 1992 จำกัด ได้ตรวจสอบเมื่อวันที่ 13 ตุลาคม 15 พฤศจิกายน
    และ 15 ธันวาคม 2553 และได้สรุปผลการตรวจระบบบำบัดน้ำเสีย
    ซึ่งวัดคุณภาพน้ำเสียทั้งก่อนเข้าและหลังออกจากระบบ โดยพบว่าอยู่ในเกณฑ์มาตรฐาน

3.12 งานที่ยังไม่ได้ส่งมอบ

ณ วันที่ 31 ธันวาคม 2553 กลุ่มบริษัทไม่มีงานคงค้างที่ยังมิได้ส่งมอบ